Hornemannsveita

Hornemannsveita er en 67 meter lang veit i Midtbyen i Trondheim som går fra Olav Tryggvasons gate og sørover til Krambuveita. Veita har idag ingen adresser, men fungerer som adkomst til bygg som har adresse i henholdsvis Olav Tryggvasons gate, Krambugata og Kjøpmannsgata.

Historie 
Hornemannsveita ligger i den nedre delen som utgjorde den eldste byen Kaupangen. Veita gikk opprinnelig fra Casperveita, som i dag er Thomas Angells gate, og helt ned til sjøen. Veita fikk sitt nåværende løp ved gjenreisningen etter Hornemannsbrannen i 1681. Brannen hadde sitt arnested ved Hornemannsbrygga i elvehavna like nedenfor veita.

Veita har trolig fått sitt navn etter grosserer Henrik Hornemann, som eide en eiendom i Krambugata med bakgård mot veita på første halvdel av 1700-tallet. Slekten Hornemann er også knyttet til denne delen av byen da de eide flere brygger mot elva, også den som var arnested for bybrannen i 1681. Hornemannsveita har hatt et annet navn tidligere da det gamle løpet fra det gamle Skipakrok og helt ned mot Brattøra ble kalt Adelsgate fra 1600-tallet.

Bildegalleri

Litteratur 

 Paasche, Erling (1983). Historisk litteratur om Trondheim: Trondheim i 1000 år: Historisk Guide, Veitene - Middelalderens gatenett i Trondheim, Trondheim kommune.

Veier i Trondheim
Midtbyen (Trondheim)‎